– रिवायती विषयों से आपका भाव है कि मनुष्य के दोगलेपन वाले व्यवहार, राजनीति, धर्म, पुलिस, प्रशासन में फैले भ्रष्टाचार जैसे विषयों से है तो इसके दो पहलू हैं। नये लेखक प्रारंभ में इन्हीं विषयों पर लिखते हैं, दूसरा उनकी कुछ श्रेष्ठ न पढ़ने की प्रवृत्ति भी है। वैसे मैं समझता हूँ कि रिवायती विषय की भी स्वयं में कोई धारणा नहीं होती। सवाल है समाज की स्थिति कैसी है? समाज किस तरह की समस्याओं से दो-चार है? वही साहित्य का विषय बनती हैं। ऐसा भी नहीं है कि कुछ भी अच्छा नहीं लिखा जा रहा। प्रौढ़, गंभीर व निरंतर लिख रहे लेखक बहुत से नये विषयों का चुनाव कर रहे हैं। लेखकों को समाचार-पत्रों में प्रकाशित रचनाओं को ही अपने लेखन के लिए मानदंड नहीं बना लेना चाहिए। विधा में जो कुछ श्रेष्ठ लिखा गया है, उसका अध्ययन करना चाहिए। अच्छी रचना का मानदंड मिल बैठकर, विचार-चर्चा कर, गोष्ठियों द्वारा तलाशना चाहिए।